Valk beseer toe hy met hoenders lolDie jong Ovambosperwer. (Foto: Sarah Kempen/Johannesburg Wildlife Veterinary Hospital/Facebook) ŉ Jong valk is verlede week weer in die natuur vrygelaat nadat hy kort vantevore in ŉ onderdonsie met ŉ groep hoenders betrokke was en verskeie beserings opgedoen het. Die valk het dae lank in die Johannesburg Wildlife Veterinary-hospitaal in Midrand deurgebring voordat hy eindelik weer sy vlerke kon sprei. Volgens dié hospitaal is die jong Ovambosperwer in ŉ hoenderhok op ŉ plaas in Gauteng aangetref. Van die groter hoenders wou glo niks van die roofvoël weet nie en het hom begin aanval en eindelik beseer. “Die hoenders het daarin geslaag om die valk op verskeie plekke te beseer. Die valk het ook ŉ sagteweefselbesering opgedoen,” lui ŉ sosialemedia-inskrywing deur die hospitaal. Die eienaars van die hoenders het die valk in die hok gevind en hulp ontbied omdat hulle bekommerd was oor die voël se welstand. “Die jongeling het ŉ paar dae in die hospitaal deurgebring waar hy met anti-inflammatoriese middels, opioïede, rus en baie kos behandel is.” Volgens die hospitaal het die valk goed herstel, waarna besluit is om hom van ŉ ring te voorsien. Hy is verlede week weer in die gebied van waar hy afkomstig is, vrygelaat.